V poslanski skupini združene liste smo namreč prepričani, da je institut referenduma eden od najpomembnejših ustavnopravnih institutov, ki jih imamo, saj pomembno prispeva k uveljavljanju neposredne demokracije. Zato se nam zdi njegovo zakonsko urejanje zelo pomembno, odgovorno, zahtevno, tudi zapleteno, glede na različne možne rešitve, posebej pa je naše prepričanje, da bi ga morali zelo temeljito, tudi primerjalno z drugimi razvitimi demokracijami, obravnavati.